На основу члана 8. Закона о буџету Републике Србије за 2022. годину („Службени гласник РС”, број 110/21) и члана 42. став 1. Закона о Влади („Службени гласник РС”, бр. 55/05, 71/05 - исправка, 101/07, 65/08, 16/11, 68/12 - УС, 72/12, 7/14 - УС, 44/14 и 30/18 - др. закон),

Влада доноси

УРЕДБУ

О ИЗМЕНАМА УРЕДБЕ О УТВРЂИВАЊУ ПРОГРАМА ДОДЕЛE БЕСПОВРАТНИХ СРЕДСТАВА ЗА КУПОВИНУ СЕОСКЕ КУЋЕ СА ОКУЋНИЦОМ НА ТЕРИТОРИЈИ РЕПУБЛИКЕ СРБИЈЕ ЗА 2022. ГОДИНУ

Члан 1.

У Уредби о утврђивању Програма доделe бесповратних средстава за куповину сеоске куће са окућницом на територији Републике Србије за 2022. годину („Службени гласник РС”, броj 9/22), у Програму доделe бесповратних средстава за куповину сеоске куће са окућницом на територији Републике Србије за 2022. годину, у глави V. ФИНАНСИЈСКИ ОКВИР, став 4. мења се и гласи:

„Додељена бесповратна средства ће бити пренета јединици локалне самоуправе након закључивања уговора о додели бесповратних средстава који закључују Министарство, јединица локалне самоуправе на чијој територији се налази сеоска кућа са окућницом и подносилац пријаве коме су решењем министра одобрена бесповратна средства. Бесповратна средства се уплаћују јединици локалне самоуправе, у року предвиђеном уговором о додели бесповратних средстава, на подрачун за текуће наменске трансфере у ужем смислу, од Републике нижем нивоу власти. По уплати средстава на рачун јединице локалне самоуправе, закључује се уговор о промету непокретности између подносиоца пријаве коме су решењем министра одобрена бесповратна средства и продавца непокретности, а чија је уговорна страна и јединица локалне самоуправе, која је у обавези да средства пренесе на наменски рачун продавцу непокретности по закљученом уговору о промету непокретности.”

У глави VI. УСЛОВИ ЗА КОНКУРИСАЊЕ, у ставу 1. тачка 6. брише се.

У ст. 8. и 9. речи: „уговора о купопродајиˮ замењују се речима: „уговора о промету непокретностиˮ.

У глави VIII. НЕОПХОДНА ДОКУМЕНТАЦИЈА, у ставу 1. тачка 12. брише се.

У глави X. ЗАКЉУЧИВАЊЕ УГОВОРА, у ст. 1. и 2. речи: „тројни уговорˮ у одређеном падежу замењују се речима: „уговор о додели бесповратних средставаˮ у одговарајућем падежу.

Став 3. мења се и гласи:

„Корисници бесповратних средстава су у обавези да са продавцем непокретности у року од седам дана од дана уплате бесповратних средстава јединици локалне самоуправе од стране Министарства закључе уговор о промету непокретности чији је предмет сеоска кућа са окућницом. Јединица локалне самоуправе је уговорна страна уговора о промету непокретности између корисника бесповратних средстава и продавца непокретности и у обавези је да изврши уплату средстава на наменски рачун продавца непокретности, одмах након закључивања уговора о промету непокретности. Обавеза јединице локалне самоуправе као уговорне стране уговора о промету непокретности се констатује у одредбама уговора и односи се искључиво на вршење уплате средстава у име и за рачун корисника бесповратних средстава. Јединица локалне самоуправе нема својство купца и не стиче право својине на непокретности. Корисници бесповратних средстава су у обавези да у року од 20 дана од дана закључивања уговора о промету непокретности – предметне сеоске куће са окућницом, уђу у посед непокретности и изврше промену пребивалишта. Након истека наведеног рока, корисници бесповратних средстава су у обавези да доставе Министарству и јединици локалне самоуправе извештај о реализацији.ˮ

У ставу 4. речи: „уговора о купопродајиˮ замењују се речима: „уговора о промету непокретностиˮ.

Члан 2.

У обрасцу пријаве који је одштампан уз Уредбу о утврђивању Програма доделe бесповратних средстава за куповину сеоске куће са окућницом на територији Републике Србије за 2022. годину („Службени гласник РС”, броj 9/22) и чини њен саставни део, у одељку 2. Подаци које попуњава подносилац/подносиоци пријаве, у табели I. ОПШТИ ПОДАЦИ, тачка 7. брише се.

Досадашње тач. 8. и 9. постају тач. 7. и 8.

Члан 3.

Ова уредба ступа на снагу наредног дана од дана објављивања у „Службеном гласнику Републике Србијеˮ.

05 Број:110-1153/2022

У Београду, 10. фебруара 2022. године

В Л А Д А

ПРЕДСЕДНИК

Ана Брнабић,с.р.